**Zeul nopții**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când noaptea își va recunoaște vina

Și va pleca, lăsându-mi dezvelit

Un trup ce-l voi privi, îndrăgostit,

Tu nu vei ști, vei fi precum lumina

Ce-mparte viață-n drumu-i nesfârșit

Prin lumea-n care simt că-s numai eu

Privindu-te, zeiță, ca un zeu.

Pe chipul tău, îmi voi citi menirea

Și-mi voi lua din ochii tăi avânt

Spre culmi, având puterea unui vânt

Pornit ca o rafală spre iubirea

Ce-i cârmuiește viața pe Pământ

Și-l face să se simtă ca un zeu,

Așa cum simt în clipa asta eu.

Îți voi șopti, când noaptea se va trece,

Cuvintele ce-n suflet ți le-am scris

Când inima ți-a tresărit în vis,

Iar ochii nu știau ce se petrece

Și, pentru-o clipă doar, ți s-au deschis,

Privind prin întuneric cum un zeu

Ți se-nchina. Eram, acela, eu.